P R E D K L A D A C I A   S P R Á V A 

    Slovenský pozemkový fond hospodári podľa ustanovení zákona číslo 330/1991 Zb. o pozemkových  úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, zákona číslo 523/2004 Z. z. o rozpočtových pravidlách verejnej správy a ŠTATÚTU fondu schváleného vládou SR.
    V súlade s príslušnými ustanoveniami citovaných predpisov

-  účtovnú závierku Slovenského pozemkového fondu ku dňu   31. 12. 2004
-  rozdelenie výsledku hospodárenia za rok  2004 

po absolvovaní schvaľovacieho konania v orgánoch SPF, porady ministerstva pôdohospodárstva, Výboru NR SR pre pôdohospodárstvo v záverečnej fáze schvaľuje vláda SR.
    V súlade s ustanoveniami § 14 ods. 7 zákona č. 523/2004 Z. z. bol dňa 25. 01. 2005 materiál prerokovaný na Ministerstve financií SR za účasti zástupcu MP SR a SPF pred jeho zaradením                   do schvaľovacieho konania. Následne bol predkladaný materiál prerokovaný dňa 03. 03. 2005                       na zasadnutí správnej rady a dňa 30. 03. 2005 na zasadnutí dozornej rady fondu s odporučením na jeho zaradenie do schvaľovacieho konania s postupnosťou: porada vedenia MP SR – Výbor NR SR pre pôdohospodárstvo a vláda SR ako schvaľovací orgán.
    Materiál bol prerokovaný na porade vedenia Ministerstva pôdohospodárstva SR dňa 05. 05. 2005               so súhlasom jeho predloženia na rokovanie Výboru NR SR pre pôdohospodárstvo, ktorý ho dňa                  14. júna 2005 prerokoval a odporučil k predloženiu na rokovanie vlády SR bez pripomienok.
    Medzirezortné pripomienkové konanie prebehlo elektronicky prostredníctvom internetu v skrátenej lehote v dňoch 11. 05. 2005 až 17. 05. 2005. Ministerstvo financií SR popri elektronickej forme bolo oslovené aj písomne listom MP SR číslo 2535 – 2536//2005-100 zo dňa 10. mája 2005 s požiadavkou o zaslanie písomného stanoviska do 17. 05. 2005. Svoje písomné pripomienky zaslalo na MP SR listom číslo MF/15386/2005-412 zo dňa 16. mája 2005. Celkom bolo oslovených 14 subjektov. V stanovenom termíne zaslalo svoje pripomienky 11 subjektov, po termíne zaslal 1 subjekt a 2 subjekty nezaslali pripomienky. Iniciatívne poslal svoje písomné stanovisko bez pripomienok NKÚ. Jediným subjektom v rámci medzirezortného pripomienkového konania bolo Ministerstvo financií SR s uplatnenými pripomienkami, ktoré podľa ich vecného zamerania možno zaradiť do 5-tich agregovaných pripomienok, z ktorých 1 - 2 sú nepodstatné a 3 – 5 majú zásadný charakter.
    V rámci rozporového konania tieto boli prerokované dňa 12. júla 2005 na medzirezortnej úrovni za účasti pána ministra Simona a štátneho tajomníka ministerstva financií pána Tvarošku. Úlohy vyplývajúce pre SPF z písomného odkazu MP SR odoslaného na SPF dňa 19. 07. 2005 sú zapracované do predložených materiálov a v plnom rozsahu sú premietnuté do spôsobu financovania nákladov na ROEP a súvisiacich činností podľa zákona číslo 180/1995 Z. z. v znení neskorších predpisov z finančných zdrojov SPF prostredníctvom Ministerstva pôdohospodárstva SR. Podrobná špecifikácia je uvedená v časti materiálu „Vyhodnotenie výsledkov medzirezortného pripomienkového konania“.    
    Pri komplexnom posudzovaní účtovnej závierky Slovenského pozemkového fondu ku dňu                            31. 12. 2004 a navrhovaného rozdelenia výsledku jeho hospodárenia za rok 2004, tieto možno pozitívne hodnotiť nielen z hľadiska dosiahnutého hospodárskeho výsledku, ale predovšetkým z pohľadu zabezpečenia plynulého financovania komplexných činností vyplývajúcich pre fond z príslušných predpisov bez nároku na poskytnutie príspevku zo štátneho rozpočtu.
    Súhrnne teda možno konštatovať, že predkladaný materiál nemá finančný dosah na štátny rozpočet, ani ekonomický dosah na obyvateľov, hospodárenie podnikateľskej sféry a iných právnických osôb a nevyčísľuje ani environmentálny vplyv na životné prostredie a rovnako nemá vplyv ani na zamestnanosť.